Tom Behnke (FRI), 2000-05-10:
Vi har selv siddet og arbejdet på et beslutningsforslag for at gøre noget ved de alt for mange brugstyverier af køretøjer, der finder sted.
Vi har ikke nået at blive færdige, og da vi så, at Venstre og De Konservative fremsatte et forslag, tænkte vi: Lad os tage debatten om det, så vil vi i næste folketingssamling fremsætte vores forslag, hvori vi har nogle andre vinkler på, hvordan vi kan få strammet op på det her.
Det vil jeg vende tilbage til.
Men indledningsvis vil jeg gerne sige, også specielt til fru Anne Baastrup: Vi har i Frihed 2000 den opfattelse, at mange af de tiltag, der i øvrigt sker i dag, er ganske gode tiltag.
Alt SSP-samarbejdet og SSP Plus-samarbejdet, hvor vi jo også får de lidt ældre unge med ind,
er ganske, ganske gode tiltag, og de skal selvfølgelig fortsætte.
Det, der er det vigtige for Frihed 2000, er, at vi finder ud af at få indrettet lovgivningen og retspraksis på en sådan måde, at de kriminelle bliver stoppet allerede efter den første kriminelle handling og undlader at begå flere kriminelle handlinger.
Og så er vi næsten ligeglade med, hvilke metoder man tager i brug, bare vi sikrer det mål.
Men det er klart, at når vi så ser forslaget her i dag, er det selvfølgelig, fordi mange af de tiltag, der gøres i dag, ikke er nok.
Retspraksis er ikke nok til at dæmme op for antallet af brugstyverier, desværre.
Derfor må der noget mere til, og derfor ser vi Venstres og De Konservatives forslag som et rigtig godt bud på, hvordan man bl.a. kunne forhindre, at de, der stjæler biler, bliver ved med at gøre det, og forhåbentlig også forhindre, at der er nogen, der overhovedet finder på at gøre det første gang. Vi har i Frihed 2000 den opfattelse, at man skal straffe første gang og hver gang.
Hvad straffen så skal være er op til domstolene at vurdere.
Det er klart, at jo yngre gerningsmanden er, jo mindre kriminalitet gerningsmanden har begået, desto mildere sanktionsform kan man selvfølgelig vælge at tage i anvendelse, men der er ingen tvivl om, at der skal straffes første gang, og der skal straffes hver gang.
Det bliver der desværre ikke i dag.
I dag er det desværre sådan, at myndighederne samler en lang række kriminalitetshandlinger sammen i én pulje, går op til dommeren med et hav af forseelser og den tiltalte, hvorefter den tiltalte får en samlet dom, hvori der gives nogle utrolige mængderabatter.
Det er jo fuldstændig ligegyldigt, om en brugstyv har stjålet tre biler eller hundrede biler - straffen er præcis den samme, og det kan jo ikke være rigtigt. Det kan jo ikke være rigtigt, at en kriminel, der er blevet pågrebet for at have stjålet en bil eller tre, i tiden fra pågribelse til vedkommende bliver stillet for en dommer, kan stjæle alle de biler, han har lyst til, uden at det koster så meget som 10 øre ekstra.
Det kan ikke være rigtigt. Så mængderabatten skal væk.
Har man stjålet fire biler, så må man have 40 dages hæfte, har man stjålet 100, så må man have 1000 dages hæfte.
Sådan er det.
Intet mindre.
Og så burde man i øvrigt have en tillægsstraf for at være blevet ved med at gøre det.
Men man burde slet ikke lade dem nå så langt, at de når at begå så mange kriminelle handlinger.
De skal stoppes allerede første gang.
Så har vi også den opfattelse, at gerningsmanden ikke kun skal straffes for at have stjålet en bil.
Gerningsmanden bør også have en straf for de skader og den værdiforringelse, der er blevet påført køretøjet.
Det er jo ikke ligegyldigt, om det er en bil til 10.000 kr., man har stjålet, eller om det er en bil til 2 mio. kr.
Det bør ikke være ligegyldigt, men sådan er det desværre i dag.
Så altså straf også for de skader, der påføres køretøjerne.
Så sagde ministeren, at man ved gentagne tilfælde kan varetægtsfængsle.
Jeg er stærkt bekymret over, at justitsministeren ikke har mere føling med, hvad det er, der sker ude i det virkelige samfund, uden for Christiansborgs tykke mure, ude hos domstolene.
Jeg har set tilfælde, hvor en gerningsmand blev slæbt til dommeren med henblik på varetægtsfængsling med 58 verserende sager, hvoraf hovedparten var brugstyverier.
Dommeren mente ikke, at der var belæg for at varetægtsfængsle.
58 sager.
Hvornår er der så?
Ja, da vedkommende havde stjålet så mange biler, at vedkommende nu havde over 80 verserende sager, gik man igen til dommeren, og så syntes dommeren nu alligevel, at det var rigeligt, og så blev vedkommende varetægtsfængslet.
Så altså det med at varetægtsfængsle på grund af gentagne brugstyverier er noget, man tager meget, meget lempeligt på ude hos domstolene, skulle jeg hilse og sige.
Men det kunne være, at justitsministeren kunne indhente nogle erfaringer ude fra domstolene, f.eks. i forbindelse med udvalgsbehandlingen af det ganske glimrende forslag fra Venstre og De Konservative.
Justitsministeren nåede også at sige, at vi skal have bekæmpet de her biltyverier.
Det er vi da glade for, at ministeren giver udtryk for, men det, vi bliver endnu mere glade for, er, når ministeren så sætter handling bag ordene og ikke kun siger det.
Fru Lotte Bundsgaard og vist også justitsministeren sagde, at nu er antallet jo heldigvis faldende.
Ja, det sagde man også om den grove vold.
Dér gned man sig også i hænderne for et års tid siden og sagde: Nu er den heldigvis faldende.
Nu viser det sig, at den er steget igen.
Man skal passe på ikke at tage kredit for en faldende tendens for tidligt.
Set over en længere periode er antallet af brugstyverier steget
ganske betragteligt; det skal ned.
Venstres og De Konservatives forslag er et glimrende bud på, hvordan vi kan gøre det.